**Kalaallit Nunaanni sulisilluni ajoqusersinnaanermut sillimmasiisarneq pillugu inatsit malillugu napparsimasut katsorsarneqarnerannut atortutigullu ikiorsiissutinut aningaasartuutit akilerneqarnissaat pillugit nalunaarut**

Inatsimmut nalunaarut nr. 75, 16. januar 2017-imeersoq malillugu Kalaallit Nunaanni sulitilluni ajoqusersinnaanermut isumannaarineq pillugu sillimmasiisarneq pillugu inatsimmi § 14, imm. 6-p aamma 7-ip malitsigisaannik aalajangersarneqarpoq:

*Isumasiuutit*

**§ 1.** Nalunaarummi matumani tulliuttut ima paasineqassapput:

1)   »Sulisilluni Ajoqusernerit pillugit Sullissivik«: Arbejdsmarkedets Erhvervssikring-p Kalaallit Nunaanni immikkoortortaqarfia.  
2) »Ajoquserneq nalunaarutigineqarsimasoq«: ajoquserneq sulisitsisup isumannaarinninnissamut pisussaatitaasup sulisilluni ajutoornermut sillimmasiisarfianut, matumani inatsimmi § 52, imm. 5 malillugu ingerlatsiviit imminnut sillimmasiisartut ilanngullugit, imaluunniit Sulisilluni Ajoqusernerit pillugit Sullissivimmut nalunaarutigineqarsimasoq.

3)   »Katsorsarneqarneq«*:* nakorsaatit aamma nakorsartinnermut tunngasut suugaluartulluunniit, matumani inatsimmi § 5 malillugu sulisilluni ajoqusernerup kingorna sungiusarnerit pisariaqartinneqalersut ilanngullugit.   
4)   »Atortutigut ikiorsiissutit«*:* Atortutigut ikiorsiissutit suugaluartulluunniit, matumani inatsimmi § 5 malillugu sulisilluni ajoqusernerup kingorna timip ilaanut taarsiussat pisariaqartinneqalersut ilanngullugit.   
5)   »Suliaq suliarineqarpoq«: Sulinermi ajoqusernermut sillimmasiisarfimmi, matumani inatsimmi § 52, imm. 5 malillugu ingerlatsiviit imminnut sillimmasiisartut ilanngullugit, imaluunniit inatsimmi § 15 malillugu Sulisilluni Ajoqusernerit pillugit Sullissivimmi taarsiivigitinnissaq pillugu ataatsimut aalajangiinissap tungaanut suliap suliarineqarnera. Ankestyrelsimit aalajangiinerup naammagittaalliuutigineqartup utertillugu suliareqqitassanngortinneqarnerani, Sulisilluni Ajoqusernerit pillugit Sullissiviup taarsiivigitinnissaq il.il. pillugit nutaamik aalajangiinissaata tungaanut, suliaq suliarineqartutut isigineqassaaq. Inatsimmi § 47 malillugu katsorsarneqarnermut atortutigullu ikiorsiissutinut aningaasartuutit akilerneqarnissaat pillugit apeqqut suliaralugu aallarteqqinneqarpat, aallartitseqqinnissamik noqqaassuteqarnermiit imaluunniit Sulisilluni Ajoqusernerit pillugit Sullissiviup suliamik aallartitseqqinneq pillugu nalunaaruteqarneranit aamma Sulisilluni Ajoqusernerit pillugit Sullissiviup nutaamik aalajangiinissaata tungaanut, suliaq suliarineqartutut isigineqassaaq, taamaattoq § 7, imm. 2 takuuk. Inatsimmi § 14 malillugu aningaasartuutit akilerneqarnissaat siunertaralugu, suliami siusinnerusukkut aalajangiinermut atatillugu Sulisilluni Ajoqusernerit pillugit Sullissiviup suliaq aallarteqqinniarlugu aalajangersimappat, Sulisilluni Ajoqusernerit pillugit Sullissiviup suliap aallarteqqinneqarfiatut ullormit aalajangigaanit, aamma Sulisilluni Ajoqusernerit pillugit Sullissiviup nutaamik aalajangiinissaata tungaanut, suliaq suliarineqartutut isigineqassaaq.  
6) »Piffissamut killilikkamut siunissami katsorsarneqarnernut atortutigullu ikiorsiissutinut aningaasartuutit«: Katsorsarneqarnernut aningaasartuutit il.il., piffissap killilikkap iluani naammassineqarsimasussatut naatsorsuutigineqartut, aamma atortutigut ikiorsiissutinut aningaasartuutit, ajoqusersimasup piffissami killilikkami pisariaqartitaatut naatsorsuutigineqartut.

7) »Siunissami katsorsartinnermut atortutigullu ikiorsiissutinut aningaasartuutit atajuartut«: Katsorsarneqarnermut il.il. aningaasartuutit, atajuartussatut naatsorsuutigineqartut, aamma atortutigut ikiorsiissutinut aningaasartuutit, ajoqusersimasup ataavartumik pisariaqartitaatut naatsorsuutigineqartut.

*Katsorsarneqarnermut atortutigullu ikiorsiissutinut aningaasartuutit*

**§ 2.** Ajoqusersimasup katsorsarneqarneranut atatillugu aningaasartuutit, matumani sungiusarneqarnerani aningaasartuutit ilanngullugit, aamma atortutigut ikiorsiissutit pissarsiarineqarnerannut iluarsaanneqarnerannulluunniit aningaasartuutit, matumani timip ilaanut taarsiussat isarussallu ilanngullugit, nalunaarummi matumani malittarisassat malillugit akilerneqassapput.

*Imm. 2*. Inunnut Kalaallit Nunaanni napparsimalersinnaanermut sillimmaserneqarsimasunut naleqqiullugu inunnut Kalaallit Nunaanni napparsimalersinnaanermut sillimmaserneqarsimanngitsunut napparsimanermi katsorsarneqarnermut sungiusarneqarnermullu aningaasartuutinut annertunerusunik taartisiaqartitsisoqarsinnaanngilaq.

**§ 3.** Katsorsarneqarnermut atortutigullu ikiorsiissutinut aningaasartuutit, ajoqusernerup nalunaarutigineqannginnerani piffissamut tunngassuteqartut, § 4-mi piumasaqaatit naammassineqarsimappata akilerneqarsinnaapput.

**§ 4.** Katsorsarneqarneq sulisilluni ajoqusernerup malitsigippagu aamma sapinngisamik ajunnginnerpaamik peqqissiartornissamut pisariaqartutut naatsorsuutigineqarpat, katsorsarneqarnermut aningaasartuutit akilerneqarsinnaapput. Pisortat peqqissuunissamut imaluunniit napparsimalernissamut pitsaaliuinermik suliniutaat pillugit malittarisassat atuuttut malillugit imaluunniit isumaginninnermi ikiorsiissutinit imaluunniit pisortat napparsimaviini katsorsarneqarnermut atatillugu, katsorsarneqarnermut aningaasartuutit akilerneqarsinnaannginnginnerat piumasaqaataavoq, taamaattoq imm. 4 takuuk.

*Imm. 2.*Taakku napparsimanermi katsorsarneqarnerup imaluunniit sungiusarteqqinneqarnerup inernerisa qulakkeerneqarnissaanut, sulisilluni ajoqusernerup malitsigisaasa annikillisinneqarnissaanut imaluunniit inuussutissarsiorsinnaassutsimik annaasaqarnerup annertussusaata aamma ataavartumik ajoquteqalernerup annertussusaata erseqqinnerusumik aalajangerneqarnissaanut pisariaqartinneqarpata, timip ilaanut taarsiussanut, isarussanut, tusartaatinut, issiavinnut kaassuartakkanut aamma atortutigut ikiorsiissutinut allanut il.il. aningaasartuutit akilerneqarsinnaapput. Pisortat peqqissuunissamut imaluunniit napparsimalernissamut pitsaaliuinermik suliniutaat pillugit malittarisassat atuuttut malillugit imaluunniit isumaginninnermi ikiorsiissutinit imaluunniit pisortat napparsimaviini katsorsarneqarnermut atatillugu, katsorsarneqarnermut aningaasartuutit akilerneqarsinnaannginnginnerat piumasaqaataavoq.   
 *Imm. 3.* Sulinerup malitsigisaanik imaluunniit pissutsit sulinerup taassuma suliarineqarneranut atatillugu atortoq ikiorsiissut il.il. ajoqusersimappat imaluunniit aserorsimappat, § 1, nr. 3 malillugu atortutigut ikiorsiissutip iluarsaanneqarnerani imaluunniit nutarterneqarnerani aningaasartuutaasut akilerneqarsinnaapput. Isarussat sinaakkutaannut oqaaseqatigiit siulliit aamma atuupput, taakku akigititap annerpaaffianik, ukiukkaartumik naleqqussarneqartartumik, nalinginnaasumik taarsiivigineqartarput.

*Imm. 4.* Napparsimavimmi naalagaaffiup piginngisaani aamma Kalaallit Nunaanni imaluunniit Danmarkimi passutitittarfimmi naalagaaffiup piginngisaani napparsimanerup katsorsarneqarneranut imaluunniit sungiusarneqarnermut aningaasartuutit, pisortanit tapiissutaasinnaasut ilanngaatigalugit, suliap suliarineqarnerani akilerneqarsinnaapput. Oqaaseqatigiinni siullerni akiliussineq, ullormusiat ataatsimoortinneqarneranni sipaarutit angeqqataasa aamma taarsiissuteqarnermi aningaasartuutinit allat, ajoqusersimasup pisortat napparsimaviini imaluunniit passutittarfiini katsorsarneqarnissap utaqqinnginnissaanut sipaarutissatut naatsorsuutigineqartutut anguneqarsinnaasutut naatsorsuutigineqartut assigissagaat piumasaqaataavoq.

**§ 5.** § 4-mi piumasaqaatit naammassineqarsimappata, § 2, nr. 6 aamma 7 malillugit siunissami katsorsarneqarneqarnermut atortutigullu ikiorsiissutinut aningaasartuutit akilerneqarsinnaapput.

*Katsorsarneqarneqarnermut atortutigullu ikiorsiissutinut aningaasartuutit akilerneqarnissaat pillugit Sulisilluni Ajoqusernerit pillugit Sullissiviup aalajangiinera*

**§ 6.** Inatsimmi § 15 malillugu aalajangiineq apeqqutaatinnagu, §§ 3-imiit 5 ilanngullugu malillugit Sulisilluni Ajoqusernerit pillugit Sullissivik aalajangiisinnaavoq.

*Imm. 2.* Katsorsaasumut imaluunniit atortutigut ikiorsiissummik pisiffigisamut imaluunniit ajoqusersimasumut, taanna katsorsaasumut imaluunniit pisiffigisamut akiliisimappat, akiliineq toqqaanaq pisinnaavoq. Akiligassat allagartaat malillugu akiliisoqassaaq aamma tamanna ingerlaavartumik pisinnaavoq.

*Imm. 3.* Imm. 4-miit 6 ilanngullugu malillugit, § 5 malillugu aningaasartuutit ajoqusersimasumut tamaasa ataatsikkut tigusassanngorlugit akilerneqassapput.

*Imm. 4.*§ 2, nr. 6 malillugu piffissami killilikkami katsorsarneqarnermut imaluunniit atortutigut ikiorsiissutinut aningaasartuuteqarnermi, aningaasartuutit tamaasa ataatsikkut akilerneqartut tassaapput ukiumoortumik imaluunniit qaammammoortumik agguaqatigiissillugu aningaasartuutit ukiut qaammatilluunniit, katsorsarneqarnerup sivisussusissaattut naatsorsuutigineqartut amerlassusaannut amerlisarneqarnerat.

*Imm. 5.* § 2, nr. 7 malillugu siunissami ataavartumik katsorsarneqarnermut imaluunniit atortutigut ikiorsiissutinut aningasartuuteqarnermi, tamaat ataatsikkut tigusassat tassaapput ukiumoortumik agguaqatigiissillugu taartisiassaq, piffissami aalajangiiffiusumi naatsorsorneqartoq, inatsimmi § 31, imm. 4 malillugu, matumuuna inatsimmi inuussutissarsiorsinnaassutsimik annaasaqarnermi § 41, imm. 3 malillugu , aningaasaatit amerlisarneqarnerannut kisitsimmik aalajangersarneqartoq.

*Imm. 6.* Imm. 4 malillugu siunissami katsorsarneqarnermut aningaasartuutit amerlassusaasa imm. 5 malillugu siunissami katsorsartinnermut aningaasartuutit qaangissanngilaat. Taamaattoq katsorsaasumit imaluunniit atortutigut ikiorsiissummik pisiffigisamit katsorsarneqarnissamut eqqorluartumik missiliuummik naatsorsukkat pigineqarpata, tamanna atuutissanngilaq.

*Suliareqqitassanngortitsineq*

**§ 7.** Inatsimmi § 47 malillugu sulianut suliareqqitassanngortinneqarsimasunut, §§ 3-miit 6 ilanngullugu taamatuttaaq atorneqassapput.  
 *Imm. 2.*  Suliani suliareqqinneqartuni, nalunaarummi matumani § 6, imm. 5-imiit 6 ilanngullugu malillugit inatsimmi § 14, imm. 3 malillugu Sulisilluni Ajoqusernerit pillugit Sullissivik aalajangiissaaq.

*Atuutilerfissaa*

**§ 8.** Nalunaarut ulloq 1. Juli 2024 atuutilissaaq aamma aalajangiinernut, ullormi atuutilerfiani kingusinnerusukkulluunniit aalajangiinerni atorneqassalluni.

*Imm. 2.*  Kalaallit Nunaanni sulisilluni ajoqusersinnaanermut isumannaarineq pillugu inatsit malillugu napparsimasunik katsorsaanermut atortutigullu ikiorsiissutinut aningaasartuutit akilerneqartarnerat pillugu nalunaarut nr.1658, 21. december 2010-imeersoq atorunnaarsinneqassaaq.

*Beskæftigelsesministereqarfik, ulloq*

Atsiortoq 1  
 Atsiortoq 2